Diari Oficial de la Generalitat Valenciana


Sumari del DOGV 6192, del 26-01-2010 (2010/709)

ORDE 1/2010, de 19 de gener, de la Conselleria d'Infraestructures i Transport, sobre la concessió d'ajudes en matèria d'electrificació rural per a l'exercici 2010.
-------------------------------------------------------------------------------------------------------------------------------------------------------------------

### Dades del document

Número de DOGV
:   6192

Data del DOGV
:   26-01-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/709


Data del document
:   19-01-2010

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública

ORDE 1/2010, de 19 de gener, de la Conselleria d'Infraestructures i Transport, sobre la concessió d'ajudes en matèria d'electrificació rural per a l'exercici 2010. [2010/709]  
Amb la implantació del Pla Valencià d'Electrificació Rural, la Conselleria d'Infraestructures i Transport es proposa l'extensió de les xarxes de subministrament elèctric i la millora de les instal·lacions de distribució d'energia elèctrica en el medi rural.   
La situació actual d'algunes comarques i zones d'interior de la Comunitat Valenciana, a la qual han contribuït decisivament determinats dèficits, entre altres els energètics, incidix en el nivell i la qualitat de vida dels seus habitants i genera situacions de desavantatge econòmic comparatiu per a les activitats productives d'eixes comarques, i frena tant la seua capacitat de desenvolupament endogen com la localització d'indústries i empreses. Per tot això es fa aconsellable la intervenció pública en forma d'ajudes de l'administració autonòmica destinades a la millora de les infraestructures energètiques. Estes ajudes es dirigiran al cofinançament de projectes d'electrificació rural que contribuïsquen a la millora de la qualitat de vida dels habitants del medi rural i al desenvolupament d'activitats productives, tant del sector primari i agroalimentari com de la indústria, el turisme, l'artesania i els servicis.  
El Pla Valencià d'Electrificació Rural té com a objecte atendre les necessitats de subministrament energètic dels nuclis de població aïllats i les explotacions que encara queden per electrificar, connectar-les a les xarxes de subministrament existents i destinar per a això una part significativa dels recursos disponibles a aquelles instal·lacions que subministren energia elèctrica als habitants del medi rural. L'instrument principal per a l'aplicació del dit pla seran les ajudes objecte de regulació per part d'esta orde.  
Per això i en virtut de les facultats que em conferix l'article 28 de la Llei 5/1983, de 30 de desembre, del Consell, l'article 47 del Text Refós de la Llei d'Hisenda Pública de la Generalitat, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,   
ORDENE  
CAPÍTOL I  
Règim d'ajudes  
Article 1. Objecte i àmbit  
1. L'objecte d'esta orde és establir el règim de concessió d'ajudes en matèria d'electrificació rural, per a les accions que s'indicaran, desenvolupades a la Comunitat Valenciana, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a l'exercici 2010.  
2. El règim d'ajudes s'aplicarà tal com es determina en els articles següents.  
Article 2. Línia pressupostària  
1. Esta orde d'ajudes té caràcter plurianual ja que així ho requerix el termini d'execució d'algunes de les actuacions objecte d'esta. La concessió de les ajudes estarà condicionada a l'existència de crèdit adequat i suficient per a això en els pressupostos de la Generalitat en les distintes anualitats.  
2. En compliment del que preveu l'article 47.11 del Text Refós de la Llei d'Hisenda Pública es consigna com a dotació global màxima la quantitat d'1.614.320,00 euros, amb un desglossament de 364.320,00 euros per a l'any 2010 i d'1.250.000,00 euros per a l'exercici 2011, pertanyents a l'aplicació pressupostària 54.13.96.77255.3, línia pressupostària T1764, Pla Valencià d'Electrificació Rural (PLAVER).  
El dit import podrà incrementar-se en la quantia de 500.000 € procedents de les renúncies i minoracions dels expedients concedits en la convocatòria de 2009 per a la seua execució en 2010, per a atendre les peticions que, presentades dins del termini, acrediten tindre els requisits establits en esta convocatòria i no els haja sigut concedida subvenció en esta convocatòria. La quantia dels dits imports es publicarà en el DOCV per mitjà d'una resolució del conseller d'Infraestructures i Transport amb caràcter previ a la resolució d'esta orde per a l'exercici 2010.  
La Conselleria d'Infraestructures i Transport podrà ajustar les aportacions corresponents a cada anualitat respecte a la distribució financera prevista, d'acord amb l'execució real de les obres duta a terme, sempre que les disponibilitats pressupostàries de la Generalitat ho permeten, i amb les limitacions de l'article 29 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
3. De la dotació pressupostària pertanyent a esta convocatòria d'ajudes, línia Pressupostària T1764, Pla Valencià d'Electrificació Rural (PLAVER), es reserva fins a un màxim d'un 33% d'esta per a projectes relacionats amb noves xarxes d'enllumenat en municipis, sempre que la instal·lació incorpore criteris d'eficiència energètica.  
Article 3. Accions objecte de suport  
1. Les ajudes podran ser destinades a projectes d'inversió dels tipus i característiques següents:  
- Instal·lacions elèctriques convencionals: línies de distribució d'alta tensió, mitjana i baixa i centres de transformació, i s'exclouen les instal·lacions interiors, que tenen el seu inici en la caixa general de protecció (CGP) de l'abonat. Les obres corresponents a les dites instal·lacions hauran d'incidir directament en la millora de la qualitat de vida dels habitants del medi rural.  
- S'inclou la substitució, la reforma, el soterrament i qualsevol altre mitjà tècnic de modernització de les línies i centres de transformació existents que contribuïsquen a la millora de la qualitat, regularitat i seguretat del subministrament.  
- Es podrà donar suport a les instal·lacions d'enllumenat exterior destinades a il·luminar zones de domini públic, com ara, carrers, places, parcs, jardins i passos elevats o subterranis per a vehicles o persones. En este tipus d'instal·lacions es donarà suport a l'estesa de línies, tant aèries com subterrànies, receptors per a enllumenat, bàculs, quadres de maniobra i protecció i tots aquells elements que contribuïsquen a la millora de l'eficiència energètica de la instal·lació.  
Els costos elegibles que entren en el càlcul de l'ajuda, són els següents:  
- Les inversions en immobilitzat: costos de mà d'obra, execució material, equips i instal·lacions.   
- Costos de projecte. Les despeses realitzades en esta partida podran ser anteriors a la data de presentació de la sol·licitud d'ajuda.  
- Costos de direcció d'obra.   
Els costos de mà d'obra, projecte i direcció d'obra només seran subvencionables si es tracta de contractacions externes.  
No serà subvencionable l'IVA satisfet per l'adquisició de béns i servicis, i en general qualsevol impost pagat pel beneficiari.   
2. Les ajudes que s'establixen en esta orde tindran la consideració de subvenció a fons perdut i finançaran parcialment projectes i instal·lacions de transport, transformació i distribució d'energia elèctrica en el medi rural.  
3. Les subvencions concedides tindran les quanties màximes següents:  
3.1. Fins al 40% del cost total de la inversió aprovada corresponent al projecte, i l'import màxim de subvenció és de 50.000 euros per projecte.  
3.2. Amb caràcter excepcional, els projectes presentats per entitats locals, els municipis dels quals tinguen menys de 1.000 habitants, podran rebre una subvenció pública del 50% del cost de la inversió.  
4. A fi d'ajustar el pressupost disponible, els projectes subvencionats amb un percentatge inferior al 25% del cost de la inversió en una anualitat, podran ampliar el dit percentatge concedit fins al 25%, en funció de les renúncies i minoracions realitzades a la resta de projectes en la dita anualitat.  
5. A fi de garantir que les inversions subvencionades són viables, l'aportació del beneficiari destinada al seu finançament serà com a mínim del 25%. Així mateix, estes inversions hauran de mantindre's durant un mínim de cinc anys.  
Article 4. Beneficiaris de les ajudes  
Podran ser beneficiaris de les ajudes les entitats locals, empreses, comunitats de regants, cooperatives i companyies elèctriques que presenten projectes d'electrificació rural en municipis menors de 30.000 habitants. Excepcionalment es podrà donar suport als projectes, en poblacions majors de 30.000 habitants, que pel seu caràcter singular i per la disseminació dels seus nuclis de població, milloren la qualitat de vida dels seus habitants.  
CAPÍTOL II  
Procediment  
Article 5. Presentació de sol·licituds i termini  
1. Les sol·licituds per a l'obtenció de les ajudes regulades en esta orde hauran de dirigir-se a la Direcció General d'Energia, c/ Colom núm. 1 - 4ª planta, 46659 València, i es presentaran en imprés normalitzat en qualssevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
2. Els sol·licitants hauran de presentar la documentació següent:   
a) Sol·licitud en imprés normalitzat, obtinguda a través del servidor de la Generalitat Valenciana www.gva.es, i en este cas es presentaran tres còpies, o bé omplida en imprés facilitat per la Conselleria d'Infraestructures i Transport.  
b) Documentació acreditativa i identificativa del sol·licitant i, si és el cas, del representant legal.   
c) Declaració responsable subscrita pel representant legal que l'entitat beneficiària no està sotmesa en cap de les prohibicions de l'article 13 de la Llei 38/2003, de 17 de novembre, General de Subvencions per a poder obtindre la condició de beneficiària de subvencions.  
d) Certificat de l'acord de l'òrgan competent que corresponga, de l'entitat/les entitats locals sol·licitants que expresse la voluntat de sol·licitar la subvenció.  
e) Certificat expedit pel secretari de l'ajuntament en el qual es faça constar la població corresponent al padró municipal.  
f) Dades de domiciliació bancària segons model facilitat a l'efecte (fitxa de manteniment de tercers).  
g) Declaració de subvencions concedides per altres administracions públiques o ens públics o privats, per al finançament de les inversions en instal·lacions o obres objecte de sol·licitud d'ajuda per esta orde.  
h) Programa d'electrificació rural segons model normalitzat, obtingut a través del servidor de la Generalitat Valenciana www.gva.es, o bé a través de la Conselleria d'Infraestructures i Transport, en el qual es descriuran els elements següents:  
- Obra, instal·lació i inversió proposada, objectius perseguits, actuacions i mitjans emprats.  
- Pressupost estimat de la inversió, amb indicació de les fonts de finançament (incloses les subvencions).  
- Pla i calendari d'actuació.  
- Justificació de l'interés social o econòmic, si és el cas, del projecte.  
- Especificació dels termes municipals o territori afectat.  
- Nombre d'abonats o població i activitats econòmiques beneficiades amb la inversió, i expressar si es tracta de subministrament nou o millora del servici.  
- Tipus i característiques tècniques principals de la instal·lació.  
- Si és el cas, previsió d'estalvi i eficiència energètica que supose el projecte  
- Ubicació exacta del projecte, indicar les coordenades (UTM o longitud i latitud) de la instal·lació.  
- Indicació si l'obra objecte de la sol·licitud de subvenció està inclosa en algun dels espais protegits de la Xarxa Natura 2000, i especificar, si és el cas, les possibles afectacions de l'obra o instal·lació a l'entorn mediambiental. Per a obtindre informació sobre la Xarxa Natura 2000 es pot consultar la pàgina web de la Conselleria d'Economia i Hisenda, Direcció General d'Economia, Fons Europeus:   
http://www.gva.es/c\_economia/web/hacienda/organos/dge/esp\_nat\_c.htm .  
- Indicació si el projecte està subjecte a Declaració d'Impacte Ambiental d'acord amb la legislació vigent.  
i) El titular haurà de presentar en la Direcció General d'Energia, conjuntament amb els impresos de sol·licitud de subvenció, un projecte o memòria tècnica de disseny, segons siga el tipus i la potència de l'obra o instal·lació, subscrit pel tècnic competent. En el projecte haurà de constar com a promotor el beneficiari de la subvenció. L'esmentat projecte se sotmetrà a informe de l'Oficina de Supervisió de Projectes o de tècnics designats a este efecte per la Conselleria d'Infraestructures i Transport, d'acord amb el que disposa l'article 46.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
En aquells projectes presentats que incloga la instal·lació de noves línies destinades a formar part de la xarxa de distribució elèctrica d'una empresa distribuïdora d'electricitat, serà necessari que conste com a promotor d'esta el subjecte beneficiari de la subvenció i com a titular d'esta, l'empresa de distribució de la zona, a la qual se li sol·licitarà, igualment, l'accés a la xarxa de distribució d'acord amb allò que s'ha estipulat en el títol IV, capítol II, articles 60 a 69 del Reial Decret 1955/2000, d'1 de desembre de 2000, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
j) En cas d'empreses, comunitats de regants, cooperatives i companyies elèctriques, hauran de presentar, així mateix:  
- Documentació acreditativa d'estar al corrent en les obligacions tributàries i davant de la Seguretat Social, que a continuació s'indica, la vigència de les quals haurà d'estendre's fins a la data d'atorgament de la subvenció:  
· Alta, referida a l'exercici corrent, o l'últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost; o si és el cas, declaració responsable d'estar exempt d'acord amb la legislació vigent.  
· Certificat positiu de l'Agència Estatal d'Administració Tributària que acredite que el sol·licitant està al corrent de les obligacions tributàries.   
· Certificat acreditatiu que el sol·licitant està al corrent en el compliment de les obligacions amb la Seguretat Social.  
· Certificat acreditatiu que el sol·licitant no té deutes de naturalesa tributària amb la Generalitat Valenciana.  
- Certificat expedit per l'ajuntament del terme municipal en què haja de radicar-se la instal·lació, que acredite la situació de legalitat de l'edificació o activitat objecte de l'obra subvencionada.   
- Declaració responsable de les ajudes de minimis concedides per qualsevol projecte al sol·licitant durant els dos exercicis fiscals anteriors i durant l'exercici fiscal en curs amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap.   
3. Les sol·licituds es presentaran amb anterioritat a l'execució del projecte, i no poden seleccionar-se obres iniciades abans de la presentació de la dita sol·licitud. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'adopte.  
4. Els sol·licitants que presenten més d'una sol·licitud hauran d'indicar l'orde de prioritat d'estes.  
5. El termini de presentació de sol·licituds començarà l'endemà de la publicació d'esta disposició en el Diari Oficial de la Comunitat Valenciana i finalitzarà el 26 de febrer de 2010, ambdós inclusivament.   
6. En el cas que els documents exigits que han d'ajuntar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos i quan no hagen transcorregut més de cinc anys des de la finalització del procediment a què corresponguen.  
7. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
8. Quan la sol·licitud no tinga els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye de la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o acompanye dels documents preceptius, amb indicació que, si així no ho fera, es considerarà que està d'acord, i que ha desistit de la seua petició, amb la resolució expressa prèvia i la seua notificació en els termes previstos en l'article 42 de l'esmentada llei.  
9. L'aplicació d'este règim està supeditada a les normes sobre acumulació d'ajudes de distinta finalitat. En el cas d'acumulació amb ajudes atorgades a l'empara de règims aprovats amb la mateixa finalitat, es respectarà el límit màxim dels diferents règims aplicats.  
Article 6. Procediments de concessió i criteris per a la concessió d'ajudes.  
El procediment de concessió de subvencions regulades en esta orde, serà, d'acord amb el que establix l'article 22 de la Llei 38/2003, General de Subvencions, el de concurrència competitiva regulat en el capítol II del títol I de l'esmentada llei.  
Les ajudes objecte d'esta convocatòria, s'atorgaran dins del límit pressupostari disponible, en atenció als criteris de selecció que a continuació s'indiquen:  
1. Tipus de projecte 20%  
1.1. Nous subministraments 20 punts  
1.2. Soterrament/reformes delínies 15 punts  
1.3. Noves xarxes enllumenat 10 punts  
1.4. Renovació enllumenat 5 punts  
2. Pressupost 20%  
2.1. Fins a 40.000 € 20 punts  
2.2. De 40.001 a 100.000 € 15 punts  
2.3. De 100.001 a150.000 € 10 punts  
2.4. Més de 150.000 € 5 punts  
3. Qualitat de la memòria/presentació 20%  
3.1. Presenten permisos i projectes visats 20 punts  
3.2. No aporten permisos i sí projectes visats 10 punts  
3.3. Aporten memòria/pressupost estimat 5 punts  
3.4. Revocació de l'any anterior 0 punts  
4. Distribució territorial 40%  
4.1 - Sense ajudes, amb necessitat per a suplir 40 punts  
dèficits en infraestructures,  
seguretat en el subministrament i en la millora  
de la qualitat de subministrament  
4.2 - Amb altres ajudes, menors dèficits en 10 punts  
Infraestructures i seguretat subministrament o   
millors índexs de qualitat subministrament  
Article 7. Tramitació, resolució i recursos  
1. L'òrgan administratiu instructor, entenent per tal el cap de l'Àrea d'Energia, podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.   
2. Una vegada instruïts els expedients i rebudes les sol·licituds i la documentació addicional requerida, seran avaluades per una comissió de valoració per a cada una de les tres províncies, que elevarà una acta amb la proposta de sol·licituds seleccionades a la Direcció General d'Energia.  
La comissió de valoració de cada província estarà composta per dos representants de la diputació provincial corresponent, nomenats pel president d'esta, a més de pel director general d'Energia i per un altre membre pertanyent a la Direcció General.  
3. Valorada la sol·licitud, la Direcció General d'Energia remetrà notificació de resolució provisional, en esta es podrà demandar al sol·licitant, la modificació o la millora voluntària dels termes d'aquella, la qual cosa este haurà de realitzar en un termini màxim de deu dies des del requeriment corresponent, en cas de no realitzar-se modificacions al projecte, el beneficiari haurà d'acceptar la resolució provisional en l'esmentat termini de 10 dies. Transcorregut el mencionat termini s'entendrà acceptada la resolució provisional.  
4. El conseller d'Infraestructures i Transport dictarà una resolució de concessió d'ajuda, a proposta de la Direcció General d'Energia, i fixarà expressament la quantia de l'ajuda i l'import de la inversió subvencionada, terminis d'execució i, si és el cas, les condicions tècniques, econòmiques i obligacions addicionals que afecten el desenvolupament del projecte objecte de subvenció.   
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en la dita notificació es fixarà el termini de justificació de la inversió subvencionada en funció de la complexitat del projecte.  
6. La resolució de concessió de les ajudes es publicarà en el Diari Oficial de la Comunitat Valenciana (DOCV) en compliment del que establix la Llei 38/2003, de 17 de novembre, General de Subvencions, sobre publicitat de les subvencions concedides.  
7. El termini màxim per a resoldre i notificar la concessió d'ajudes serà de sis mesos comptadors des del dia de la publicació d'esta orde en el Diari Oficial de la Comunitat Valenciana. Transcorregut el termini sense que hi haja una resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els termes previstos en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera de la Generalitat.   
8. Les resolucions a què es referixen els paràgrafs anteriors posen fi a la via administrativa i contra les quals podrà interposar-se recurs potestatiu de reposició davant del conseller, en el termini d'un mes, comptador des de l'endemà de la notificació d'estes, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos comptadors des de l'endemà de la notificació de la resolució corresponent, de conformitat amb el que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
9. L'execució de l'obra serà responsabilitat del sol·licitant, que haurà de tindre completament finalitzada la instal·lació i presentats els certificats corresponents davant de la Direcció General d'Energia, en els terminis assenyalats en la respectiva resolució de concessió de l'ajuda.  
Article 8. Autorització d'instal·lacions  
L'obtenció de les autoritzacions administratives necessàries per a la posada en servici de les instal·lacions elèctriques que siguen objecte de subvenció en virtut d'esta orde, serà per compte i responsabilitat del beneficiari i el seu procediment serà independent del relatiu a la concessió i liquidació de les ajudes corresponents.  
Article 9. Resolució d'incidències  
1. La Direcció General d'Energia resoldrà les incidències que es produïsquen amb posterioritat a la dita concessió, i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió i l'execució de l'obra, amb caràcter excepcional.  
- Modificacions justificades pel beneficiari del projecte inicial, entre altres, canvis en la denominació del projecte o de les característiques tècniques d'este.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, als efectes de liquidació de l'ajuda.  
- Renúncies expresses per part dels beneficiaris.  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 10. Control de les accions   
1. La Direcció General d'Energia, pels seus propis mitjans, a través de l'Agència Valenciana d'Energia o pels que considere oportuns, podrà en tot moment efectuar totes les actuacions de verificació, comprovació i inspecció del projecte o instal·lació objecte d'ajuda que considere necessàries, així com la gestió administrativa derivada de l'execució d'esta orde.  
2. El beneficiari està obligat a sotmetre's a les actuacions de control financer de la Intervenció General de la Generalitat Valenciana.  
Article 11. Liquidació de les ajudes  
1. La liquidació de les ajudes es farà efectiva una vegada executat el projecte en la seua totalitat o en les fases previstes, d'acord amb el projecte i pressupost presentat i en els termes fixats per la resolució de concessió de l'ajuda. Serà també admissible la presentació de certificats parcials d'obra, i en este cas l'ajuda es liquidarà proporcionalment a l'import de la inversió corresponent a les obres parcials finalitzades.  
2. Als efectes del que establix el punt anterior, els beneficiaris, fins al 5 de novembre de 2010 o, si és el cas, fins al termini establit en la notificació de concessió de l'ajuda quan es tracte de projectes que per la seua complexitat requerisquen un termini distint, hauran de presentar:  
a. Certificat d'obra expedit pel tècnic competent, factures detallades, documentació acreditativa del pagament i, si és el cas, altres documents justificatius de la despesa efectuada expedits d'acord amb la normativa i els usos vigents.   
b. Quan es tracte d'inversions realitzades per les entitats locals, hauran de presentar els corresponents certificats expedits per l'interventor o secretari de la corporació d'autorització, disposició i reconeixement de l'obligació de pagament i còpia de les transferències bancàries corresponents al pagament de les factures presentades; igualment s'acompanyaran dels respectius certificats d'obra i les factures del contractista o instal·lador.  
c. Els beneficiaris, a excepció de les entitats locals, hauran de presentar la documentació acreditativa d'estar al corrent en les obligacions tributàries i davant de la Seguretat Social, que han d'estar vigents en la data de liquidació de les ajudes.  
d. Declaració responsable subscrita pel representant legal, que el beneficiari està al corrent de les obligacions per reintegrament de subvencions que, si és el cas, se li hagueren exigit.  
e. Acreditació, si és el cas, del compliment de les obligacions i condicions que s'hagueren establit en el projecte presentat junt amb la sol·licitud o en la resolució.  
f. Certificat de direcció i acabament d'obra subscrit pel tècnic competent i visat, si és el cas, pel col·legi oficial corresponent, en el qual conste com a titular, el beneficiari de la subvenció (excepte en el cas de certificats parcials d'obra).  
g. De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 € en el supòsit de cost per execució d'obra, o de 12.000 € en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar la justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja en el mercat suficient nombre d'entitats que ho subministren o presten. L'elecció entre les ofertes presentades haurà de recaure en la més econòmica, i es justificarà en una memòria l'elecció en un altre sentit.   
3. Finalitzat el termini de justificació establit en l'apartat 2, una vegada executat el projecte en la seua totalitat, els beneficiaris de l'ajuda hauran de presentar en un termini de sis mesos l'autorització d'explotació corresponent de la instal·lació elèctrica objecte de subvenció.  
Article 12. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, la no-execució parcial de la inversió, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, de les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta basant-se en el que disposa el títol II de Llei 38/2003, General de Subvencions.  
En la tramitació del procediment es garantirà, en tot cas, el dret de l'interessat a l'audiència.  
DISPOSICIÓ ADDICIONAL  
Única  
En cas d'empreses, comunitats de regants, cooperatives i companyies elèctriques, estes ajudes estan sotmeses als requisits establits en el Reglament (CE) 1998/2006 de la Comissió Europea, de 15 de desembre de 2006, relatiu a l'aplicació dels articles 87 i 88 del Tractat sobre ajudes de minimis.   
Així, l'import d'estes ajudes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros, per la qual cosa es calcularà la quantia total d'ajudes atorgades en l'exercici en curs i en els dos exercicis anteriors.  
DISPOSICIONS FINALS  
Primera  
Es faculta el director general d'Energia per a dictar les instruccions i adoptar les mesures que considere oportunes per a l'aplicació del que disposa esta orde.  
Segona  
Esta orde produirà efectes l'endemà de la publicació en el Diari Oficial de la Comunitat Valenciana.  
València, 19 de gener de 2010  
El conseller d'Infraestructures i Transport,  
MARIO FLORES LANUZA